NORAKSTS

|  |  |
| --- | --- |
| 25.02.2021. | Nr.3/6 |

###### DELEĢĒŠANAS LĪGUMA SLĒGŠANA AR SIA “JELGAVAS ŪDENS” UN Jelgavas pilsētas domes 2020.gada 27.augusta lēmumA Nr.14/5 “Decentralizēto kanalizācijas sistēmu apsekošanas komisijas izveidošana” ATCELŠANa

(ziņo: I.Škutāne)

**Atklāti balsojot: PAR – 14** (A.Rāviņš, R.Vectirāne, V.Ļevčenoks, I.Bandeniece, D.Olte, M.Buškevics, A.Garančs, R.Šlegelmilhs, J.Strods, I.Jakovels, S.Stoļarovs, G.Kurlovičs, L.Zīverts, A.Rublis), **PRET –** nav, **ATTURAS** – nav, **BALSOJUMĀ NEPIEDALĀS – 1** (A.Eihvalds),

Saskaņā ar likuma “Par pašvaldībām” 15.panta pirmās daļas 1.punktu, viena no pašvaldības autonomajām funkcijām ir organizēt iedzīvotājiem komunālos pakalpojumus (ūdensapgāde un kanalizācija; notekūdeņu savākšana, novadīšana un attīrīšana) neatkarīgi no tā, kā īpašumā atrodas dzīvojamais fonds, savukārt minētā panta pirmās daļas 2.punktā noteikta funkcija gādāt par savas administratīvās teritorijas sanitāro tīrību (atkritumu savākšanas un izvešanas kontrole).

Likuma “Par pašvaldībām” 15.panta ceturtā daļa nosaka, ka no katras autonomās funkcijas izrietošu pārvaldes uzdevumu pašvaldība var deleģēt privātpersonai vai citai publiskai personai. Pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums. Saskaņā ar Valsts pārvaldes iekārtas likuma 40.panta pirmo un otro daļu privātpersonai pārvaldes uzdevumu var cita starpā deleģēt ar līgumu, ja tas paredzēts ārējā normatīvajā aktā, ievērojot šā likuma 41.panta otrās un trešās daļas noteikumus. Pārvaldes uzdevumu var deleģēt, ja pilnvarotā persona attiecīgo uzdevumu var veikt efektīvāk.

SIA “JELGAVAS ŪDENS” ir sabiedrisko pakalpojumu sniedzējs, kuram ir piešķirtas ekskluzīvas tiesības sniegt sabiedriskos ūdenssaimniecības pakalpojumus Jelgavas pilsētā.

Jelgavas pilsētas dome ar 2020.gada 17.decembra lēmumu Nr.19/2 “Jelgavas pilsētas pašvaldības tiešās līdzdalības kapitālsabiedrībās izvērtēšana” ir izvērtējusi pašvaldības dalību SIA “JELGAVAS ŪDENS”, konstatējot, ka dalība atbilst Valsts pārvaldes iekārtas likuma 88.pantam. Saskaņā ar Jelgavas pilsētas pašvaldības izvērtējumu SIA “JELGAVAS ŪDENS” sniedz stratēģiski svarīgus pakalpojumus pašvaldības administratīvās teritorijas attīstībai un pašvaldības līdzdalība tieši nodrošina vispārējo stratēģisko mērķu sasniegšanu.

Ņemot vērā, ka darbību notekūdeņu apsaimniekošanas jomā SIA “JELGAVAS ŪDENS” veic jau ilgstoši un tā rīcībā ir atbilstošs tehniskais nodrošinājums un kvalificēts personāls, tāpēc sabiedrība spēs visefektīvāk veikt decentralizēto kanalizācijas sistēmu apsaimniekošanas prasību ievērošanas kontroli un uzraudzību.

Pamatojoties uz likuma „Par pašvaldībām” 15.panta pirmās daļas 1., 2.punktu un ceturto daļu, Valsts pārvaldes iekārtas likuma 40.panta pirmo un otro daļu, 41.panta pirmo daļu, Ministru kabineta 2017.gada 27.jūnija noteikumos Nr.384 “Noteikumi par decentralizēto kanalizācijas sistēmu apsaimniekošanu un reģistrēšanu” noteiktajām decentralizēto kanalizācijas sistēmu apsaimniekošanas prasībām un Jelgavas pilsētas pašvaldības 2019.gada 25.jūlija saistošajos noteikumos Nr.19-17 “Par decentralizēto kanalizācijas pakalpojumu sniegšanas un uzskaites kārtību Jelgavas pilsētas pašvaldībā” paredzēto decentralizēto kanalizācijas sistēmu kontroles un uzraudzības kārtību,

**JELGAVAS PILSĒTAS DOME NOLEMJ:**

1. Noslēgt deleģēšanas līgumu (pielikumā) ar SIA “JELGAVAS ŪDENS” par decentralizēto kanalizācijas sistēmu apsaimniekošanas prasību ievērošanas kontroli un uzraudzību uz vienu gadu.

2. Pilnvarot Jelgavas pilsētas pašvaldības izpilddirektoru parakstīt lēmuma 1.punkta minēto līgumu un veikt visas nepieciešamās darbības saistībā ar līguma izpildes nodrošināšanu.

3. Atcelt Jelgavas pilsētas domes 2020.gada 27.augusta lēmumu Nr.14/5 “Decentralizēto kanalizācijas sistēmu apsekošanas komisijas izveidošana”.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 25.februārī